Úrad vlády SR						    Na rokovanie vlády SR
Sekcia hospodárskej politiky						    dňa 6.6.2001
									    k číslu: 3925/2001
									    k bodu: 15

Stanovisko
k návrhu stanoviska vlády Slovenskej republiky k žiadosti o poskytnutie dotácie zo štátneho rozpočtu na dobudovanie priemyselného parku Vráble

I.

	Materiál predkladajú, ako iniciatívny, minister hospodárstva a vedúci Úradu vlády SR. Obsahuje návrh uznesenia, predkladaciu správu, žiadosť, výsledky pripomienkového konania a prílohy. 

	Na dobudovanie technickej vybavenosti a inžinierskych stavieb I. etapy výstavby pre I. závod Priemyselného parku IGP Vráble a pre celý priemyselný park žiada mesto Vráble dotáciu zo štátneho rozpočtu vo výške 28,8 mil. Sk.

	Z poskytnutých prostriedkov bude dokončená verejná prístupová komunikácia,  vybudujú sa autobusová zastávka, chodníky, osvetlenie týchto komunikácií, telekomunikačná prípojka, sadové úpravy a dažďová kanalizácia.

II.

	Pripomienkového konania sa zúčastnilo 7 orgánov, z ktorých 5 nemalo pripomienky. Pripomienka MPSVR SR bola akceptovaná.

	Vyhodnotenie pripomienkového konania neobsahuje stanoviská MF SR a Úradu pre štátnu pomoc (ÚŠP) k predloženému návrhu.

III.

	Vláda SR v rámci svojej hospodárskej politiky  a súvisiacich opatrení podporuje vstup priamych zahraničných investícií i formou podpory budovania priemyselných parkov.  
Výstavba Priemyselného parku  IGP Vráble  predstavuje investíciu v objeme asi 600 mil. Sk, ktorou sa v regióne vytvorí asi 2350 pracovných miest.

	Materiál sa predkladá v situácii, keď dňom 1.6.2001 nadobudol účinnosť zákon NR SR č. 193/2001 Z.z. o podpore na zriadenie priemyselných parkov a o doplnení zákona Národnej rady Slovenskej republiky č. 180/1995 Z.z. o niektorých opatreniach na usporiadanie vlastníctva k pozemkom v znení neskorších predpisov.

Táto skutočnosť vyvoláva potrebu zosúladiť predkladaný návrh s podmienkami, ktoré určuje uvedený zákon. Týka sa to najmä upresnenia vymedzenia budovaného priemyselného parku v zmysle § 2 zákona, náležitostí žiadosti podľa § 6, písmená b/, c/, f /  a tiež  povinnosti, podľa ktorej ministerstvo hospodárstva predloží vláde návrh na podporu spolu s odborným posudkom na schválenie vláde (§ 6, ods. 6).

Vzhľadom na  skutočnosť, že v návrhu sa jedná o použitie prostriedkov štátneho rozpočtu, čo treba hodnotiť ako štátnu pomoc, považujeme za potrebné, aby sa k predloženému návrhu vyjadrili i MF SR a ÚŠP.

Predkladaný návrh je zaradený na prerokovanie v Porade ekonomických ministrov vlády SR  dňa 4.6.2001.

	Pri prerokúvaní materiálu odporúčame upraviť jeho názov na „návrh na poskytnutie podpory na dobudovanie Priemyselného parku  IGP Vráble“ a návrh uznesenia vlády upraviť takto:
		
Vláda	

A.	schvaľuje
A.1.  v súlade s § 6, ods.1/ zákona NR SR č. 193/2001 Z.z. návrh na poskytnutie podpory na dobudovanie priemyselného parku IGP Vráble

B.	súhlasí
B.1.  s použitím prostriedkov štátneho rozpočtu na rok 2001, vyčlenených v kapitole Všeobecná pokladničná správa na program budovania priemyselných parkov, vo výške 28,8 mil. Sk pre mesto Vráble, na dobudovanie priemyselného parku IGP Vráble 

C.	ukladá
ministerke financií
C.1.  uvoľniť finančné prostriedky zo štátneho rozpočtu na rok 2001, účelovo      rozpočtované v kapitole Všeobecná pokladničná správa na program budovania priemyselných parkov, vo výške 28,8 mil. Sk pre mesto Vráble,  na dobudovanie priemyselného parku IGP Vráble
Termín: jún 2001

	Odporúčame vláde  rozhodnúť o predloženom návrhu s prihliadnutím na vyššie uvedené pripomienky, stanoviská MF SR a ÚŠP, závery z rokovania PEM a výsledok rozpravy k materiálu.

Bratislava  4.6.2001

      

									   generálny riaditeľ sekcie